Document ID: 32010D0722
Publication Date: 2010-11-26

Content:
DEĊIŻJONI TAL-KUMMISSJONI
tas-26 ta’ Novembru 2010
dwar l-approvazzjoni tal-kontijiet ta’ ċerti aġenziji tal-pagamenti fil-Ġermanja u fi Spanja dwar l-infiq iffinanzjat mill-Fond Agrikolu Ewropew għall-Iżvilupp Rurali (l-FAEŻR) għas-sena finanzjarja tal-2009
(notifikata bid-dokument numru C(2010) 8223)
(It-testi bil-Ġermaniż u bl-Ispanjol biss huma awtentiċi)
(2010/722/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (1), u b’mod partikulari l-Artikoli 30 u 33 tiegħu,
Wara li kkonsultat mal-Kumitat tal-Fond,
Billi:
(1)
Id-Deċiżjoni tal-Kummissjoni 2010/263/UE (2) approvat, għas-sena finanzjarja 2009, il-kontijiet tal-aġenziji tal-pagamenti kollha ħlief dawk tal-aġenziji tal-pagamenti Ġermaniżi msejħin “Baden-Württemberg”, “Bayern”, “Hessen”, “Rheinland-Pfalz”, “Thüringen”, “IBH” u “Helaba”, l-aġenziji tal-pagamenti Spanjoli msejħin “Andalucia” u “Asturias”, l-aġenzija tal-pagamenti Taljana msejħa “ARBEA” u l-aġenzija tal-pagamenti Rumena msejħa “PARDF”.
(2)
Wara t-trażmissjoni ta’ tagħrif ġdid u wara li saru aktar verifiki, il-Kummissjoni issa tista’ tiddeċiedi dwar l-infiq iffinanzjat mill-Fond Agrikolu Ewropew għall-Iżvilupp Rurali (l-FAEŻR) dwar is-sħuħija, l-eżattezza, u l-veraċità tal-kontijiet imressqin mill-aġenziji tal-pagamenti Ġermaniżi msejħin “Baden-Württemberg”, “Hessen”, “IBH”, “Helaba” u “Thüringen” u mill-aġenziji tal-pagamenti Spanjoli msejħin “Andalucia” u “Asturias”.
(3)
Skont l-Artikolu 30(2) tar-Regolament (KE) Nru 1290/2005, din id-Deċiżjoni ma tippreġudikax deċiżjonijiet meħudin sussegwentement mill-Kummissjoni li jeskludu mill-finanzjament tal-Komunità nfiq li ma jsirx skont ir-regoli Komunitarji,
ADOTTAT DIN ID-DEĊIŻJONI:
Artikolu 1
Il-kontijiet tal-aġenziji tal-pagamenti Ġermaniżi msejħin “Baden-Württemberg”, “Hessen”, “IBH”, “Helaba” u “Thüringen” u tal-aġenziji tal-pagamenti Spanjoli msejħin “Andalucia” u “Asturias” dwar l-infiq iffinanzjat mill-Fond Agrikolu Ewropew għall-Iżvilupp Rurali (l-FAEŻR) għas-sena finanzjarja tal-2009, b’dan huma approvati.
L-ammonti li jistgħu jiġu rkuprati minn, jew li għandhom jitħallsu lil kull Stat Membru skont kull programm tal-iżvilupp rurali skont din id-Deċiżjoni, inklużi dawk li jirriżultaw mill-applikazzjoni tal-Artikolu 33(8) tar-Regolament (KE) Nru 1290/2005, huma mogħtija fl-Anness.
Artikolu 2
Din id-Deċiżjoni hija indirizzata lir-Repubblika Federali tal-Ġermanja u lir-Renju ta’ Spanja.
Magħmul fi Brussell, is-26 ta’ Novembru 2010.

Metadata:
Eurovoc Level 1 Categories: 100152
100146
100156
100161
100144
Eurovoc Level 2 Categories: 100277
100283
100177
100230
100282
100245
100187
Eurovoc Level 3 Categories: 5283
5576
122
2106
4590
913
2515
1005
912
1155
2200
2443
All Eurovoc Categories: 1052
1318
1542
2443
5575
6013
863